“หุ้นเอเชีย” เปิดลบ! จับตาตัวแทนสหรัฐเยือน “ไต้หวัน” หวั่นโหมไฟขัดแย้งจีน
“ตลาดหุ้นเอเชีย” เปิดลบ! นักลงทุนจับตาตัวแทนสหรัฐเยือน “ไต้หวัน” หวั่นโหมไฟกระตุ้นจีนตอบโต้ด้วยมาตรการทางทหาร
“ตลาดหุ้นเอเชีย” เปิดลบ! นักลงทุนจับตาตัวแทนสหรัฐเยือน “ไต้หวัน” หวั่นโหมไฟกระตุ้นจีนตอบโต้ด้วยมาตรการทางทหาร
2 ส.ค. 2565

ผู้สื่อข่าวรายงานว่า ตลาดหุ้นเอเชียเปิดร่วงเช้านี้ โดยถูกกดดันจากรายงานข่าวที่ว่า นางแนนซี เพโลซี ประธานสภาผู้แทนราษฎรสหรัฐ จะเดินทางเยือนไต้หวัน ขณะเดียวกัน นักลงทุนยังจับตาการเปิดเผยตัวเลขจ้างงานนอกภาคเกษตรประจำเดือนก.ค. ของสหรัฐในวันศุกร์นี้
ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,812.48 จุด ลดลง 180.87 จุด หรือ -0.65%, ดัชนี HSI ตลาดหุ้นฮ่องกงเปิดวันนี้ที่ 19,943.16 จุด ลดลง 222.68 จุด หรือ -1.1% และดัชนี SSE Composite ตลาดหุ้นจีนเปิดวันนี้ที่ 3,231.26 จุด ลดลง 28.7 จุด หรือ -0.88%
สำหรับบรรยากาศการซื้อขายได้รับแรงกดดันหลังสื่อไต้หวันรายงานว่า นางแนนซี เพโลซี ประธานสภาผู้แทนราษฎรสหรัฐ อาจเดินทางถึงไต้หวันในวันนี้ (2 ส.ค.) และเข้าพบกับประธานาธิบดีไช่ อิงเหวินของไต้หวันในวันพรุ่งนี้
อย่างไรก็ตาม ทำเนียบประธานาธิบดีและกระทรวงการต่างประเทศไต้หวันปฏิเสธที่จะแสดงความคิดเห็นเกี่ยวกับเรื่องดังกล่าวโดยกระแสข่าวเยือนไต้หวันของนางเพโลซีได้สร้างความไม่พอใจให้กับจีน ซึ่งอ้างกรรมสิทธิ์เหนือเกาะไต้หวัน พร้อมขู่ตอบโต้ด้วยมาตรการทางทหาร
ด้านกองทัพสหรัฐได้ส่งเครื่องบินรบ รวมทั้งเรือบรรทุกเครื่องบินหลายลำเข้าใกล้ช่องแคบไต้หวัน เพื่อเตรียมการรักษาความปลอดภัยสำหรับเครื่องบินของนางแนนซี เพโลซี ประธานสภาผู้แทนราษฎรสหรัฐ หากมีการเยือนไต้หวัน
ขณะที่นายจ้าว ลี่เจียน โฆษกกระทรวงการต่างประเทศจีนออกแถลงการณ์เตือนว่า การเดินทางเยือนไต้หวันของนางแนนซี เพโลซี ประธานสภาผู้แทนราษฎรสหรัฐ จะนำมาซึ่งผลกระทบที่รุนแรง
ทั้งนี้นักลงทุนยังจับตากระทรวงแรงงานสหรัฐเปิดเผยตัวเลขจ้างงานนอกภาคเกษตรและอัตราว่างงานประจำเดือนก.ค.ในวันศุกร์นี้ เพื่อเป็นสัญญาณบ่งชี้ทิศทางอัตราดอกเบี้ยครั้งต่อไปของธนาคารกลางสหรัฐ (เฟด)